《麓台司农浅绛山水帧》
清代·王拯

长松攫立龙腾霄，枫榈百卉迷烟梢。大山小山峘霍交，熊罴生蹲虎豹豪。

伊谁卜筑青山坳，茅亭磴侧行探樵。山根曲折烟江遥，江行欲上青天高。

横江幽绝来轻舠，前山落日方归潮。司农水墨传家法，腕底层云起飘忽。

千回万叠给皴刷，积翠浮空来合沓。晚来赋色尤神异，淡赭萧然见山骨。

苍润雄深世有无，古人不见谁痴迂。我家山水真蓬壶，黄埃钝迹游天都。

西峰一角青满湖，空斋雪壁神相娱。谁言仰屋沈忧地，犹有瀛洲方丈图。

作者简介：（1815—1876）清广西马平人，初名锡振，以服膺宋包拯，改名拯，字定甫，号少鹤。道光二十一年进士，授户部主事，官至通政使。同治时屡疏论军事形势及善后之难。工古文，常与梅曾亮相切磋，所作渊雅古茂，为世所重。有《龙壁山房文集》。